system
Răspunde în limba română, în stilul Wikipedia, cat mai corect gramatical.
user
Ce informații ai disponibile despre Ion Stratan?
assistant
Ion Stratan (n. 1 octombrie 1955, , România – d. 19 octombrie 2005, Ploiești, România) a fost un poet român 80ist.

Biografie
S-a născut la 1 octombrie 1955 în comuna Izbiceni, din județul Olt și a murit în mod tragic, sinucigându-se în apartamentul său din Ploiești, la 19 octombrie 2005. De aceea, nu mai pot fi citite decât într-o anumită cheie premonitorie titlurile cărților sale sau versuri precum:  "Viața asta, moarte înceată / Și viața cealaltă, o moarte iute / Nu mai pot, nu mai vor pe-ncercate/ Primat să-și dispute / Nu mai vrea lumea cealaltă să se opună aici / Și nici existența nu vrea sa mai pară / Un gol de furnici/ S-au săturat existențele / De-atâta vid / Haide și tu, prag între dânsele / Să aluneci avid." ("Moarte înceată", din volumul "Spălarea apei", Editura Eminescu).  De altfel, în ultimii ani, Ion Stratan a publicat cu o febrilitate luată de unii drept inexigență, de alții ca o revărsare a adâncului său poetic, împiedicat să publice timp de un deceniu de către autoritățiile comuniste. A absolvit în 1981 Facultatea de Limbă și Literatura Română a Universității din București.  În timpul studenției a fost membru al cenaclului "Amfiteatru", apoi al "Cenaclului de Luni" condus de criticul literar Nicolae Manolescu și al "Cenaclului I.L.Caragiale" din Ploiești. A fost cel mai distins poet al Cenaclului de Luni la o vreme când ceilalți optzecisti încă își pregăteau ucenicia. A fost redactor șef al revistei Contrapunct și bibliotecar la Biblioteca "Nicolae Iorga" din Ploiești. Este unul dintre optzeciștii care a luat poezia în serios, consacrându-i viața.  Prieten cu Nichita Stănescu, considerat drept cel mai important continuator al acestuia, Stratan a recurs și la izvorul celuilalt mare ploieștean al Râsu-plânsului, Ion Luca Caragiale, dar în tonul sumbru al berlinezului sensibil la dezastrul din 1907. Ion Stratan a fost înmormântat la Cimitirul Bellu din București în ziua de 22 octombrie 2005, în vecinătatea nu foarte îndepărtată a bătrânului Nichita, fiind condus pe ultimul drum de către rude, prieteni, co-generi optzeciști și scriitorii importanți contemporani. Avea, la fel ca Nichita, numai 50 de ani. A fost membru al Cenaclului de Luni.

Volume publicate

Debutează în 1981 cu volumul de versuri Ieșirea din apă.

A mai publicat: Aer cu diamante (în colaborare cu Mircea Cărtărescu, Traian T. Coșovei și Florin Iaru, 1982);

 Cinci cântece pentru eroii civilizatori (1983)
 Lumina de la foc (1990)
 Lux (1992)
 Ruleta Rusească (1993)
 Desfacerea (1994)
 O zi bună pentru a muri (1995)
 Cântă zeiță mânia (1996)
 Mai mult ca moartea (1997)
 De partea morților (Editura LiberART, Ploiești, 1998)
 Cafeaua cu sare (1998)
 Apa moale (1998)
 Crucea verbului (Editura Paralela 45, [2000)
 Zăpadă noaptea (2000)
 O lume de cuvinte (2001)

Prezențe în antologii

 Este prezent cu un grupaj de poeme în "Antologia poeziei generației 80" (Editura Vlasie, 1993) și în antologii din Franța, Anglia, SUA, Serbia, Macedonia, Canada, Germania, Mexic.
 Este tradus în limba franceză cu volumul antologic "La roulette russe" (Éditions Royaumont, 1995).
 Este tradus în limba spaniola cu volumul "Antología de poesía rumana" (Universidad Autónoma Metropolitana, 2000) în traducerea lui German A. de la Reza, ISBN 970-654-516-6.
 1994 Streiflicht – Eine Auswahl zeitgenössischer rumänischer Lyrik (81 rumänische Autoren), - "Lumina piezișă", antologie bilingvă cuprinzând 81 de autori români în traducerea lui Christian W. Schenk, Dionysos Verlag 1994, ISBN 3980387119

Premii și distincții

 Premiul Fundației "Nichita Stănescu" (1990)
 Premiul Uniunii Scriitorilor (1993)
 Premiul "Mihai Eminescu" al Academiei Române (1995)

Afilieri
A fost membru al Uniunii Scriitorilor din România, al ASPRO (Asociația Scriitorilor Profesioniști din România) și al Asociației ADELF France.

Note

Legături externe 
 In memoriam, Sorin Preda, Formula AS - anul 2005, numărul 690
 Viteza ființei, viteza poeziei , Bogdan Ghiu, România literară - anul 2005, numărul 43

Decese în 2005
Absolvenți ai Universității din București
Nașteri în 1955
Scriitori români din secolul al XX-lea
Poeți optzeciști
Poeți români din secolul al XX-lea
Publiciști români
Scriitori care s-au sinucis
Scriitori români din secolul al XXI-lea
Poeți români din secolul al XXI-lea
Oameni din județul Olt
Înmormântări în Cimitirul Bellu
Sinucideri în România
Nașteri pe 1 octombrie
Decese pe 19 octombrie